Brotherhood of the Scythe

This is an inactive faction players who wish to revive it need to speak to the organizers, characters who originally belonged in this faction and are still in play have priority.

General
Κανείς δε γνωρίζει επακριβώς ποιοι απαρτίζουν τη διαβόητη οργάνωση, η οποία έχει αναφερθεί με ποικίλες ονομασίες. Σκοτεινή Αδελφότητα, Αδελφότητα του Δρεπανιού, ή απλώς Αδελφότητα, το μόνο σίγουρο είναι πως πάντοτε αναφέρεται αυτή η λέξη που υποδηλώνει αινιγματικά κάποιους δεσμούς οικογένειας ή οικειότητας.

Το δεύτερο δεδομένο είναι πως η Αδελφότητα δεν μπορεί να αγγιχθεί· τουλάχιστον όχι ακόμα, και με τα μέσα που κατέχουν οι υπόλοιπες κομητείες. Το δίκτυό τους έχει ριζώσει βαθιά στην πρωτεύουσα της Aeonia, ελέγχοντας από το σκιερό παρασκήνιο πολλές από τις κινήσεις που διεξάγονται. Εξάλλου, δε θα μπορούσε να εξηγηθεί αλλιώς το γεγονός ότι κάποια πολύ συγκεκριμένα πλοία με πειρατικό ιστορικό έχουν το δικαίωμα να μπαρκάρουν στα λιμάνια της πρωτεύουσας.

Ποιά είναι όμως η Αδελφότητα; Ή καλύτερα, ποιοί είναι;

Ο πιο δημοφιλής αστικός μύθος κάνει λόγο για τέσσερα άτομα, τα οποία συγκεντρώθηκαν πριν πολλά πολλά χρόνια, και αποφάσισαν να εκτελέσουν οι ίδιοι το έργο και δίδαγμα του θεού του θανάτου· όλοι οι άνθρωποι πρέπει να πεθάνουν, και πρέπει να πεθάνουν συγκεκριμένη στιγμή με συγκεκριμένο τρόπο. Παρά του αιώνιες αφάνειας, διαφάνειας ή επιφάνειας της Αδελφότητας, αυτές οι τέσσερις φιγούρες έχουν παραμείνει εμβληματικές σε όλες τις διηγήσεις, και μάλιστα έχουν αναφερθεί μαρτυρίες επιζώντων από μάχες, πως είδαν οπισθοχωρώντας, τέσσερις σιωπηλές φιγούρες να επιβλέπουν το πεδίο της μάχης ακίνητες, όπως κάποιοι κριτές που θα παρακολουθούσαν τα αποτέλεσμα μιας δίκης που θα είχαν εκδικάσει.

Τα παραπάνω ενισχύονται από ένα σύμβολο που αφήνουν πάντα τα μέλη της Αδελφότητας πίσω τους, αφού έχουν ολοκληρώσει κάποια “δουλειά”· ένα κρανίο, πλαισιωμένο από τέσσερα σταυρωτά δρεπάνια, με δύο νομίσματα στις κόγχες των ματιών του.

Αν είναι τα χρήματα, κάποιες τρελές προφητείες, ή ένας διεστραμμένος κώδικας που ωθεί τις λεπίδες της Αδελφότητας, κανείς δεν μπορεί να πει με σιγουριά. Κανείς όμως δεν αμφιβάλλει πως θα παίξουν και αυτοί οι σκιεροί χαρακτήρες το ρόλο τους στον επερχόμενο πόλεμο.